<p class="ql-align-right">دا الفيديو التاني عن اضظراب ما بعد الصدمه و في الفيديو دا جنتكلم عن طريقه العلاج و طريقه التشافي و التعافي كيف تقدر تساعد نفسك و كيف تقدر تساعد الناس الحوليك</p><p class="ql-align-right">من الاعراض الذكرناها دي جسيت انو ممكن يكون عندك مرض نفسي لازم تمشي ل طييب نفسي لازم تتكلم معاه و تشرح ليه كل الحصل معاك تشرح ليه كل الاعراض العندك عشان يوريك طريقه العلاج حتكون كيف لانو العلاج ممكن يكون بالكلام talk therapy مع معالج نفسي او بادويه او الاتنين مع بعض ف فيه تلاته خيارات</p><p class="ql-align-right">في ناس كتيره بتفتكر انو هم اول ما يمشو لطبيب نفسي طوالي حيديهم ادويه و حتخدرهم عشان كدا حيحسو احسن لكن هم حيكونو ما طبيعيين و كدا لكن دا مفهوم غلط جدا الطبيب النفسي حيحولك على حسب حالتك اذا انت حالتك ما بتستدعي ادويه او إنت ما عاوز ادويه اصلا ممكن تبدا بالعلاج بالكلام حيوريك ياتو نوع من العلاج بنفع مع حالتك بالظبط و ما بيوصف ليك دواء الا تكون انت فعلا محتاجو</p><p class="ql-align-right">الادويه بتاعت الطب النفسي الليله ما زي قبل 10-15 سنه حتى</p><p class="ql-align-right">بتتغير و بتتطور دايما</p><p class="ql-align-right">يمكن زمان قبل ١٠ او ٢٠ سنه الخيارات ما كانت كتيره</p><p class="ql-align-right">اول حاجه حتتوقع انو تحصل ليك لمن تمشي للمعالج نفسي انو هو حيتاكد من التشخيص حقك و انو انت مرتاح في البيئه القاعدين فيها ان كنت بتراجعو اون لاين او على الواقع</p><p class="ql-align-right">و من اول و اهم الحاجات المطلوبه عشان تبدا العلاج انو يكون وضعك حاليا امن ما تكون تحت تهديد مباشر.. لمن تكون تحت تهديد مباشر أو لسا في منطقه حرب و الضرب جنبك العلاج بكون صعب جدا لازم تكون في مكان اامن شويه و اهدا شويه</p><p class="ql-align-right">تكون في درجه من الاسترخاء</p><p class="ql-align-right">ح يتم شرح الاعراض و طرق العلاج و المده المتوقعه للعلاج (كم جلسه) بعد ما تخلص الجلسات شنو الحاجات الزول ممكن يتعالج منها و شنو الحاجات البتطول مع الواحد ما طوالي بتختفي يعني</p><p class="ql-align-right">ممكن المعالج يتكلم مع الناس الحولينك اذا إنت حابي طبعا</p><p class="ql-align-right">ممكن يتكلم مع الاهل و الاصحاب عشان يكونو فاهمين&nbsp;الحاجه الانت بتمر بيها دي اكتر يعني هم نفسهم بكونو مقلقين عليك عايزين شخص يفهمهم الحاجه الانت ماري بيها ف المعالج او الطبيب ممكن يعمل الخطوه دي</p><p class="ql-align-right">اكتر نوع بنستخدمو في الصدمات هو العلاج المعرفي السلوكي بالتركيز على الصدمه turama focus CPT</p><p class="ql-align-right">هو الgold standard وهو اكتر حاجه بستخدموها و اكتر حاجه عليها بحوث و بشوفو فعلا انو الناس بتتحسن عليها</p><p class="ql-align-right">العلاج دا فيهو من 8 ل 12 جلسه على حسب الصدمه اذا في حاجه محتاجه شغل اكتر انت حتاخد جلسات اكتر </p><p class="ql-align-right">في العلاج دا بنحاول نتكلم معاك عن طرق التكيف مع الاعراض الحسيه </p><p class="ql-align-right">معالجه الذكريات </p><p class="ql-align-right">معالجه المشاعر المصاحبه للصدمه</p><p class="ql-align-right">تغيير المفاهيم المصاحبه للصدمه</p><p class="ql-align-right">و تشتغل على الرجوع الى الروتين و حياتك العاديه و اليومية </p><p class="ql-align-right">في الحاله دي المعالج بشتغل مع ذكرياتك للحدث دا يحاول يغير منظورك ليهم و يغير تصرفاتك بعد انت تتذكر الاحداث دي</p><p class="ql-align-right"><br></p><p class="ql-align-right">الطريقه التانيه إسمها</p><p class="ql-align-right">&nbsp;Eye movement desensitization and reprocessing </p><p class="ql-align-right">اختصارها EMDR</p><p class="ql-align-right">الترجمه حقتها ابطال التحسس و اعاده المعالجه عن طريق حركة العين</p><p class="ql-align-right">دي حاجه غريبه شويه لكن هي very effective&nbsp;و حاجه عملو عليها دراسات كتيره و نفعت ناس كتيره اتعرضو لصدمات قبل كدا</p><p class="ql-align-right">المعالج في حاله دي بحاول يرجع معاك لمكان الحدث دا في الذاكره خلال الجلسات لمن تصل لمكان الحدث دا بالظبط في الذاكره بتعمل حركات معينه و المعالج بخليك تتابع اصبعو و في حركات معينه في العين زي كأنك بتعمل unlock للتلفون انت عايز تفتح الذكريات دي و تحاول انك تختها بترتيب معين و تغير طريقه تفكيرك فيها و طبعا هي حتكون سلبيه لكن تحاول تخليها ايجابيه اكتر و تحاول تربط الذكريات المؤلمه دي بذكريات تانيه التفكير فيها أسهل بالنسبه ليك ف حركه العين دي بتقلل من التفكير في الذكريات السلبيه.</p><p class="ql-align-right">بالنسبه للأدوية عاده الطبيب حيشوف اكتر عارض إنت بتعاني منو&nbsp;مثلا اذا انت العارض الاساسي البتعاني منو هو النوم حيحاول معاك طبعا من غير ادويه في الأول انو يعدل الطريقه بتاعت النوم او الروتين حقك قبل النوم لكن اذا الحاجه دي ما نفعت ممكن يديك حاجات تساعدك </p><p class="ql-align-right">اذا العارض الاساسي هو الحزن او اذا عندك تشخيص بتاع اكتئاب لازم الحاجه دي برضو تتعالج في الاول لانو الحاجه دي حتأثر في التطور بتاع ال PTSD برضو </p><p class="ql-align-right">الخيار الاول بالنسبه للPTSD بنستخدم نوع من الادويه اسمو SSRI هي غالبا بستخدموها للاكتئاب و حتقلل المستوى بتاع التوتر و القلق عندك و بكدا بتحسن شويه من اعراض الPTSD </p><p class="ql-align-right">في بعض الناس بكون الptsd عمل ليهم اعراض بتاعت ذهان دي حاجه لازم تاخد ليها ادويه الي هي الanti psychotics بمراقبه الطبيب في ناس كتير طبعا بتخاف من الادويه بتاعت المرض النفسي انها بتعمل ادمان بتسمع كتير الحاجه دي انو "ما تدينا ادويه عشان ما نبقا مدمنين" </p><p class="ql-align-right">في ادويه معينه اخدها بانتظام لمده طويله ممكن يخلي الجسم يتعود عليها </p><p class="ql-align-right">و زي ما جسمك اتعود عليها ممكن الطبيب يساعدك تطلع الدوا من جسمك و توقفو بطريقه معينه و لكن الادويه النحن بنتكلم عنها دي ادويه ما بتسبب ادمان </p><p class="ql-align-right">زي ما قلت انو الطب النفسي اتطور جدا اذا بديت بدوا و ما نفع معاك دا ما معناه انو الطبيب بتاعك ما كويس و ما معناه انو الادويه النفسيه كلها ما كويسه المفهوم دا غلط جدا لانو النفع معاك ما نفس الحينفع مع صاحبك و ما نفس الحينفع مع اخوك كل الناس التجاوب بتاعها للدوا بختلف و الاعراض الجانبيه اكتر حاجه بشكو منها الناس في الادويه النفسيه ممكن واحد يجيه كل الاعراض الجانبيه و ممكن واحد ما يجيه ولا عارض</p><p class="ql-align-right">ف اذا نوع معين وصفو ليك الدكتور ما نفع بكل بساطه حنشوف نوع تاني قريب ليه من نفس العائله ممكن نشوف عائله تانيه المهم انت ما توقف الدوا الوصفو ليك الدكتور فجأه عشان ما تجيك اعراض جانبيه زياده </p><p class="ql-align-right">الناس بتفتكر نحنا بنقول ما توقفو فجأه عشان نحنا كدا ادمنا لكن هي الفكره انو ما انت أدمنتا لكن عشان ما تجيك اعراض جانبيه من وقوف الدوا فجأه بس حتوقفو شويه شويه و حنشوف نوع تاني من الأدوية اعراضو الجانبيه اخف بالنسبه ليك </p><p class="ql-align-right"><br></p><p class="ql-align-right">بالنسبه للحاجات الممكن نعملها من غير ما نمشي ل طبيب اذا ما متوفر عندنا الخيار دا في طرق بتاعت استرخاء و بتاعت تنفس&nbsp;بتقلل من التوتر و دايما الناس لمن تسمع طرق استرخاء و طرق تنفس بتفتكر انو دا كلام ساي لكن فعلا دي حاجه مجربه أنا شفتها في كثير من المرضى البتابعوني</p><p class="ql-align-right">في النهايه عايزه اقول انو اضطراب ما بعد الصدمه واحد من&nbsp;الاضطرابات الصعبه على المريض</p><p class="ql-align-right">التصالح مع الصدمه ممكن ياخد وقت بختلف من شخص للتاني</p><p class="ql-align-right">ممكن ياخد وقت ممكن ياخد سنين بس المهم انو الواحد يكون مقتنع تماما انو مع الالتزام بالعلاج مع المعالج او الطبيب الاعراض دي هي بتدل انو جسمك و عقلك بحاولو يتصالحو مع الأحداث الحصلت دي</p><p class="ql-align-right">ف لازم تدي نفسك فرصه ووقت كافي للتعافي حتى لو حياخد شهور او سنين لازم ما تضغط على نفسك انو "انا لازم الليله مشيت للطبيب و بدا لي الدوا لازم الاسبوع الجاي أشوف فرق طوالي" </p><p class="ql-align-right">تاني حاجه الكلام يا جماعه الكلام اذا اتكلمت مع اهلك او اصحابك او اي شخص عزيز عليك الحاجه دي بتخفف احساس التوتر و القلق و الاكتئاب و الحزن و الحاجات الممكن تكون ماري بيها دي احتمال لو لقيت شخص بيمر بنفس الحاجات الماري بيها احساس انو انت ما براك البتعاني </p><p class="ql-align-right">ممكن برضو تتجنب الوحده و تكون حولين الناس و الناس يحاولو يدعموك و يعملو ليك support&nbsp;الحاجه دي مفيده جدا بس احساس انو في ناس حولينك فاهمين الحاجه الانت ماري بيها حاجه مهمه شديد في التعافي </p><p class="ql-align-right">النقطه الاخيره انو تحاول يكون عندك روتين معين ماشي عليه ما لازم حاجه يكون فيها طلعه و تلاقي ناس كتيره و حاجات ما مرتاح تعملها في المرحله دي ممكن تكون حاجات بسيطه جدا يعني جدول معين بسيط و انت قاعد في البيت تصحا في وقت معين </p><p class="ql-align-right">وجباتك تكون مرتبه و وقت النوم مرتب اذا عندك شغل تعملو في وقت معين</p><p class="ql-align-right">اتمنا انو يكون مفيد ليكم و اكون قدرت أساعد ولو بنسبه بسيطه بي انو انا اعرفكم على اضطراب ما بعد الصدمه و تكونو عرفتو تشخيصو و علاجو كيف اذا انت حاسي انو عندك الاعراض الاحنا اتكلمنا عنها دي تحاول تتواصل مع طبيب نفسي </p><p class="ql-align-right">في اطباء كتار متتطوعين حاليا في السودان عشان يساعدو الناس بمرو في نفس حالتك الانت ماري بيها هسي</p><p class="ql-align-right">فما تحس انو ما عندك طريقه للمساعده و ما عندك طريقه تتشافى او تتعالج في ظل الظروف دي </p><p class="ql-align-right">و&nbsp;شكرا ليكم و ان شاء الله كلكم تكونو بخير&nbsp;</p><p><br></p>